A Tanács 2674/1999/EK rendelete
(1999. december 13.)
a közösségi jogi rendelkezések Kanári-szigetekre történő alkalmazásáról szóló 1911/91/EGK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel Spanyolország és Portugália csatlakozási okmányára és különösen annak 25. cikke (4) bekezdésének első albekezdésére,
tekintettel a Bizottság javaslatára,
tekintettel az Európai Parlament véleményére [1],
tekintettel a Gazdasági és Szociális Bizottság véleményére [2],
mivel:
(1) Az 1985. évi csatlakozási okmány 25. cikke alapján a Szerződéseket és az Európai Közösségek intézményeinek jogi aktusait alkalmazni kell a Kanári-szigetekre, az említett cikkben és az említett okmány 2. jegyzőkönyvében megállapított eltérésekre is tekintettel.
(2) Földrajzi helyzetéből adódóan a Kanári-szigeteknek különleges nehézségekkel kell szembenéznie különösen a távoli helyzete, sziget jellege, a mezőgazdasági és ipari termelés növeléséhez előnytelen vulkáni terep és a természeti kincsek hiánya miatt; a Tanács számos intézkedést fogadott el a Kanári-szigeteknek a Közösségbe, és különösen a vámunióba történő teljesebb integrációja céljából.
(3) Ebben az összefüggésben szükség van a meglévő, különösen a térség szigetjellegének és földrajzi elszigeteltségének ellensúlyozására irányuló közvetett adóztatással kapcsolatos rendelkezések fokozatos reformjára és modernizációjára, a közösségi jogszabályokkal összhangban; ebből a célból és más elfogadott intézkedések mellett az 1911/91/EGK rendelet [3] 2000. december 31-ig "arbitrio sobre la producción y sobre las importaciones" (APIM) elnevezésű új termelési és behozatali adót engedélyezett.
(4) Ennek az ideiglenes adónak az a célja, hogy - mentességek rendszere révén - lehetővé tegye a helyi termelés alkalmazkodását az egységes piac követelményeihez; ennek megfelelően egyes, a gazdasági szükségleteknek megfelelő teljes vagy részleges mentességeket nyújtanak az adó alól a helyben előállított termékek tekintetében, azzal a feltétellel, hogy ezek a mentességek hozzájárulnak a helyi tevékenységek ösztönzéséhez anélkül, hogy a kereskedelmi feltételeket a közös érdekektől eltérő mértékben befolyásolnák.
(5) Az 1911/91/EGK rendelet 5. cikkének (6) bekezdése szerint a Bizottság megvizsgálta az APIM keretében hozott intézkedéseknek a Kanári-szigetek gazdaságára gyakorolt hatását, illetve a térségnek a Közösség vámterületébe történő integrációjának a kilátásait; a vizsgálat kimutatta, hogy az APIM megszüntetése általánosan kedvező hatású az árakra és negatív hatású a teljesítményre és a foglalkoztatásra.
(6) A teljesítményre és foglalkoztatásra gyakorolt negatív hatás azonban nagymértékben különbözik az egyes ágazatokban; bár az eltelt idő a legtöbb ágazat számára lehetővé tette az alkalmazkodást, ez nem mondható el bizonyos termékekről az érzékeny ágazatokban; a spanyol hatóságok kérésére a Bizottság megvizsgálta a legérzékenyebb ágazatokat, meghatározta az érzékeny termékeket, és úgy döntött, hogy az ilyen sebezhetőség bizonyos esetekben szinte az érintett ágazat eltűnéséhez vezethet.
(7) A spanyol hatóságokkal folytatott konzultációt követően világossá vált, hogy az adó fokozatos megszüntetését 2000. június 30-ig fel kellene függeszteni egyes érzékeny termékek tekintetében, hogy még az adó megszűnése előtt lehetővé tegyék azok alkalmazkodását a piaci körülményekhez; ez a felfüggesztés nem kérdőjelezi meg a közös vámtarifa bevezetésének és az APIM eltörlésének céljait, és kizárólag az adó eltörléséhez szükséges gazdasági kiigazítások hatásainak enyhítésére korlátozódik.
(8) Az 1911/91/EGK rendeletet tehát ennek megfelelően módosítani kell.
(9) Az APIM 2000. december 31-én megszűnik; mindamellett a Bizottság ezen időpontot megelőzően a spanyol hatóságokkal együtt megvizsgálja az adómegszüntetés felfüggesztésének az érintett gazdasági ágazatokra és különösen az e rendelet által érintett termékekre gyakorolt hatását; a vizsgálat eredményeinek ismeretében a Bizottság, szükség esetén, javaslatot nyújt be a Tanácshoz annak érdekében, hogy a Szerződés alapján olyan intézkedéseket tegyenek, amelyek célja az egyes, különösen az érzékeny termelési tevékenységek meglétét fenyegető veszélyek elkerülése, miközben végeredményben megvalósítják az adó eltörlésének a célkitűzését,
ELFOGADTA EZT A RENDELETET:
1. cikk
Az 1911/91/EGK rendelet a következőképpen módosul:
1. Az 5. cikk (2) bekezdése a következő albekezdéssel egészül ki:
"Az első albekezdés rendelkezéseitől eltérve az adó mértékének csökkentését 1999. december 30-tól 2000. június 30-ig a mellékletben felsorolt termékek esetében felfüggesztik."
2. A rendelet az e rendelet mellékletében található melléklettel egészül ki.
2. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1999. december 13-án.